Си пыIэкур къраудащ
Зы къуажэ зылI дэст. ФызитI иIэти, тIум я зыр иригъэкIыжын мурад ищIащ.
«Мор, мыр», — жиIэурэ, и фызитIым яхузэкIэщIоплъ лIыр, ядигъуэн игъуэтыркъыми, иригъэкIыжынур къыхуэщIэркъым. Абы тетурэ, фызитIым гу лъатащ лIым мурад мыгъуэ къазэрыхуищIам. ЛIыр къыщаумысым, фызитIри икIыжащ, я щхьэгъусэм къахуимурадым хунагъэсакъым.
ЛIыр, и щхьэм щIэтIахъуэу пщIантIэ нэщIым къыдэнащ:
— Си пыIэкур къысхураудащ, — жери.
ВитIми жэмыщIэми
хокIыж
Выгур зэщIищIэри, зылI бэзэрым ежьащ, жэмыщIэ иIэти, ар ищэн мурад ищIауэ. ЖэмыщIэм и бжьэм кIапсэ иридзэри, гум кIэрищIащ, езыр гублащхьэм дэтIысхьащ. ЗдэкIуэм, псы зэпрыкIын хуейти, витIри жэмыщIэри псы иригъэфащ, и гъуэгу теувэжри, дзапэ уэрэд къыхидзащ.
Мэзым къыхэтIысхьауэ, щIалэ бзаджитI къеплъакIуэрт лIым.
— ВитIри жэмыщIэри къыIэщIэдгъэкIынщ, — жиIащ щIалитIым я зым.
— Дауэ къызэрыIэщIэдгъэкIынур?
— ЖэмыщIэр гум къыкIэрыттIэтыкIынщи, уэ мэзым щIэпшэнщ, сэ выгум и ужь сиувэнщи, адэкIи деплъынщ.
— Хъунщ, — жари зэгурыIуащ, загъэбгъунлъэри жэмыщIэр выгум къыкIэратIэтыкIащ, зым ар мэзым щIишащ, адрейр гум и ужь иуващ.
Зыкъом дэкIауэ, гублащхьэм дэс лIыр къызэплъэкIащ. КъызэплъэкIмэ, жэмыщIэм и пIэкIэ гум и ужь зы щIалэ итщ.
— Си жэмыщIэр дэнэ кIуа? — жиIащ лIым, витIыр къигъэувыIэри.
— Сыт жэмыщIэ? — игъэщIэгъуащ щIалэм.
— Гупхэм епхауэ къесшэжьа жэмыщIэр?
— ЖэмыщIэ слъэгъуакъым, сэращ уи ужь итар. Дзапэ уэрэдым сыдебгъэхьэхри, зыкъозгъэщIакъым: уи ужь сиувауэ сыкъокIуэ, — жиIащ щIалэм.
— Псы езгъэфа къудейт, — жиIащ лIым.
— Псы Iуфэм къыIубнауэ пIэрэ-тIэ?
— Арагъэнщ къысщыщIар, — жери лIыр гублащхьэм къыдэкIащ.
— Уэ, щIалэфI, витIым схуакIэлъыплъ, сэ згъэзэнщи, жэмыщIэр къэзгъуэтыжынщ.
— СыздэпIащIэ щыIэкъым: витIри гури пхуэсхъумэнщ, укъэсыжыху, — арэзы хъуащ щIалэр.
ЩIалэр гум къыбгъэдинэри, лIыр жэмыщIэлъыхъуэ ежьащ. ЩIалэ бзаджэр зыхуеиххэр арати, витIыр щIигъэхури, кIэбгъу зищIыжащ, гур гъуэгум къытринэри.
ЖэмыщIэр дэнэ кърихыжынт лIым? И щхьэр къыфIэхуауэ къигъэзэжащ. Къыздигъэзэжам, витIми хэкIыжауэ къыщIэкIащ.
Къэрмокъуэ Хьэмид.
